Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την τροποποίηση της απόφασης 2003/17/EΚ για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι οδηγίες του Συμβουλίου 66/401/ΕΟΚ, 66/402/EΟΚ, 2002/54/EΚ και 2002/57/ΕΚ περί εμπορίας σπόρων προς σπορά (κτηνοτροφικών φυτών, σιτηρών, τεύτλων, ελαιούχων και κλωστικών φυτών) προβλέπουν ότι το Συμβούλιο πρέπει να καθορίσει εάν οι καλλιεργητικοί έλεγχοι που διενεργούνται σε τρίτες χώρες σε σποροπαραγωγικές καλλιέργειες πληρούν τους όρους που ορίζονται στην κοινοτική νομοθεσία και εάν οι σπόροι που παράγονται στις εν λόγω τρίτες χώρες είναι ισοδύναμοι με εκείνους που παράγονται στην Κοινότητα.

Με την απόφαση του Συμβουλίου 2003/17/EΚ, η ισοδυναμία αυτή αναγνωρίστηκε για 21 χώρες.

Μετά από επίσημη αίτηση που υποβλήθηκε στην Επιτροπή από τη Λιθουανία και μετά την εξέταση των διαθέσιμων στοιχείων, οι υπηρεσίες της Επιτροπής πιστεύουν ότι η χώρα αυτή είναι σε θέση να παράγει σπόρους ισοδύναμους με εκείνους που παράγονται στην Κοινότητα.

Στην παρούσα πρόταση προστίθεται η Λιθουανία στην απόφαση του Συμβουλίου 2003/17/EΚ.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την τροποποίηση της απόφασης 2003/17/EΚ για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

την οδηγία του Συμβουλίου 66/401/EΟΚ, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών [1], και ιδίως το άρθρο 16 παράγραφος 1,

[1] ΕΕ 125, 11.7.1966, σ. 2298/66. Οδηγία που τροποποιήθηκε με την οδηγία 2001/64/EΚ (ΕΕ L 234, 1.9.2001, σ. 60).

την οδηγία του Συμβουλίου 66/402/EΟΚ, της 14ης Ιουνίου 1966, περί εμπορίας σπόρων δημητριακών προς σπορά [2], και ιδίως το άρθρο 16 παράγραφος 1,

[2] ΕΕ 125, 11.7.1966, σ. 1309/66. Οδηγία που τροποποιήθηκε με την οδηγία 2001/64/EΚ.

την οδηγία του Συμβουλίου 2002/57/EΚ, της 13ης Ιουνίου 2002 , περί εμπορίας σπόρων προς σπορά ελαιούχων και κλωστικών φυτών [3], και ιδίως το άρθρο 20 παράγραφος 1,

[3] ΕΕ L 193, 20.7.2002, σ. 74. Οδηγία που τροποποιήθηκε με την οδηγία 2002/68/EΚ (ΕΕ L 195, 24.7.2002, σ. 32).

την πρόταση της Επιτροπής [4],

[4] EE C [...]

Εκτιμώντας τα εξής :

(1) Στην απόφασή του 2003/17/EΚ [5], το Συμβούλιο διαπίστωσε ότι οι καλλιεργητικοί έλεγχοι που διενεργούνται σε ορισμένες τρίτες χώρες σε σποροπαραγωγικές καλλιέργειες ορισμένων ειδών και σε σπόρους που παράγονται σε ορισμένες τρίτες χώρες πληρούν τους όρους που ορίζονται στις οδηγίες 66/401/EΟΚ, 66/402/EΟΚ, 2002/54/EΚ [6] και 2002/57/EΚ.

[5] ΕΕ L 8, 14.1.2003, σ. 10.

[6] ΕΕ L 193, 20.7.2002, σ. 12.

(2) Διαπιστώθηκε επίσης ότι στη Λιθουανία υπάρχουν, για ορισμένα είδη φυτών, κανόνες σχετικά με τον έλεγχο των σπόρων οι οποίοι προβλέπουν επίσημους καλλιεργητικούς ελέγχους που πρέπει να διενεργούνται κατά τη διάρκεια της περιόδου παραγωγής των σπόρων προς σπορά.

(3) Οι κανόνες αυτοί προβλέπουν κατ´αρχήν ότι οι σπόροι προς σπορά είναι δυνατόν να πιστοποιούνται επίσημα και οι συσκευασίες τους να σφραγίζονται επίσημα σύμφωνα με τα συστήματα του ΟΟΣΑ για την πιστοποίηση των ποικιλιών των σπόρων προς σπορά που προορίζονται για διεθνές εμπόριο. Οι κανόνες προβλέπουν επίσης δειγματοληψίες και δοκιμές των σπόρων προς σπορά σύμφωνα με τις μεθόδους της Διεθνούς Ένωσης Δοκιμών Σπόρων προς Σπορά (ISTA).

(4) Η εξέταση αυτών των κανόνων και του τρόπου με τον οποίο εφαρμόζονται στη Λιθουανία έδειξε ότι οι καλλιεργητικοί έλεγχοι των σποροπαραγωγικών καλλιεργειών πληρούν τους όρους που ορίζονται στις οδηγίες 66/401/EOK, 66/402/EOK και 2002/57/EK. Οι εθνικές διατάξεις που διέπουν τους σπόρους προς σπορά που συγκομίζονται και ελέγχονται στη Λιθουανία παρέχουν τις ίδιες εγγυήσεις όσον αφορά τα χαρακτηριστικά των σπόρων προς σπορά και τις ρυθμίσεις για την εξέτασή τους για την εξασφάλιση της αναγνώρισης των σπόρων προς σπορά για τη σήμανση και τον έλεγχό τους με τις διατάξεις που εφαρμόζονται στους σπόρους προς σπορά οι οποίοι συγκομίζονται και ελέγχονται εντός της Κοινότητας, με την προϋπόθεση ότι πληρούνται επιπλέον όροι για τις σποροπαραγωγικές καλλιέργειες και τους παραγόμενους σπόρους προς σπορά ιδίως όσον αφορά την σήμανση των συσκευασιών.

(5) Συνεπώς, πρέπει να χορηγηθεί στη Λιθουανία η ισοδυναμία για ορισμένα είδη.

(6) Ως εκ τούτου, η απόφαση 2003/17/EK πρέπει να τροποποιηθεί αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο παράρτημα I της απόφασης 2003/17/EΚ, η ακόλουθη εγγραφή προστίθεται μετά τη σειρά που αφορά τη Λετονία :

"

>ΘΕΣΗ ΠIΝΑΚΑ>

"

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος